ΓΡΑΠΤΗ ΕΡΩΤΗΣΗ E-0465/97 υποβολή: Amedeo Amadeo (NI) προς την Επιτροπή (19 Φεβρουαρίου 1997)

Θέμα: Ναυτιλιακή στρατηγική

Η «Ανακοίνωση της Επιτροπής προς το Συμβούλιο, το Ευρωπαϊκό Κοινοβούλιο, την Οικονομική και Κοινωνική Επιτροπή και την Επιτροπή Περιφερειών «Προς μία νέα ναυτιλιακή στρατηγική» (έγγρ. COM (96) 81 τελ.), υποστηρίζει ότι ένας ανταγωνιστικός και αποτελεσματικός τομέας θαλασσίων μεταφορών αποτελεί αναγκαίο στοιχείο για τη συνολική ανταγωνιστικότητα της κοινοτικής οικονομίας, όχι μόνον λόγω της εξάρτησής της από τις θαλάσσιες μεταφορές για τα αγαθά και τα υλικά της βιομηχανίας της, αλλά και λόγω της γενικής οικονομικής ώθησης που δημιουργείται από όλο το φάσμα των συναφών δραστηριοτήτων.

Από το πρίσμα αυτό, η Επιτροπή καλείται:

1. να εξουδετερώσει τα πλεονεκτήματα στον τομέα του ανταγωνισμού των θαλασσίων δραστηριοτήτων με πληρώματα χαμηλότερου κόστους και με χαμηλότερες προδιαγραφές, επιβάλλοντας τις κατάλληλες κυρώσεις στους επιχειρηματίες που παραβιάζουν τους κανόνες 7

2. να εξασφαλίσει ότι οι κοινοτικές θαλάσσιες μεταφορές λειτουργούν στο πλαίσιο μιας ελεύθερης αγοράς και ότι μπορούν να αντιμετωπίζουν τον ανταγωνισμό στον τομέα των θαλασσίων μεταφορών εμπορευμάτων και επιβατών σε όρους ισότητας 7

3. να ελαφρύνει την πίεση του κόστους που βαρύνει τους κοινοτικούς επιχειρηματίες (κυρίως τους φόρους και τις πρόσθετες κοινωνικές επιβαρύνσεις), δεδομένου ότι οι ανταγωνιστές τους δεν επιβαρύνονται με τις δαπάνες αυτές.

Απάντηση του κ. Kinnock εξ ονόματος της Επιτροπής (19 Μαρτίου 1997)

Η ανακοίνωση της Επιτροπής με τίτλο «Προς μία νέα ναυτιλιακή στρατηγική» πραγματεύεται τα βασικά θέματα διεθνούς ανταγωνιστικότητας των κοινοτικών στόλων, τη διατήρηση ανοικτών αγορών και την ασφάλεια και τον δίκαιο ανταγωνισμό. Τα θέματα αυτά αλληλοσχετίζονται δεδομένου ότι πολιτικά μέτρα στον ένα τομέα μπορούν να επηρεάσουν έναν ή περισσότερους άλλους τομείς. Η Επιτροπή επιθυμεί να διαβεβαιώσει ότι τα διάφορα στοιχεία εντάσσονται πλήρως στον κοινό στόχο που είναι η επίτευξη ασφάλειας και θεμιτού ανταγωνισμού στην ναυτιλία.

Ολα τα συγκεκριμένα ζητήματα που αναφέρει το Αξιότιμο Μέλος αποτελούν αντικείμενο της τρέχουσας δραστηριότητας της Επιτροπής. Οσον αφορά την ασφάλεια, η Επιτροπή δημοσίευσε ανακοίνωση για την ασφάλεια των θαλασσών ((COM(93) 66 τελικό )), όπου ένας από τους σημαντικότερους στόχους είναι η απόσυρση ανασφαλών σκαφών, τόσο για ανθρωπιστικούς και περιβαλλοντικούς λόγους όσο και για να εξαλειφθούν τα αθέμιτα πλεονεκτήματα κόστους και ανταγωνιστικότητας που προκύπτουν λόγω μη τήρησης των κανόνων. Η σχετική οδηγία 95/21/ΕΚ του Συμβουλίου για την επιβολή, σχετικά με την ναυσιπλοΐα που συνεπάγεται χρήση κοινοτικών λιμένων ή διέλευση από ύδατα υπό τη δικαιοδοσία κράτους μέλους, των διεθνών προτύπων για την ασφάλεια των πλοίων, την πρόληψη της ρύπανσης και τις συνθήκες διαβίωσης και εργασίας επί των πλοίων (έλεγχος του κράτους του λιμένα) ((ΕΕ L 157, 7.7.1995 )) αποσκοπεί να εξασφαλίσει ότι πράγματι εφαρμόζονται σε όλα τα πλοία που προσορμίζονται σε κοινοτικούς λιμένες οι διεθνείς συμβάσεις που αφορούν την ασφάλεια, την πρόληψη της ρύπανσης και τις συνθήκες εργασίας επί των πλοίων.

Οσον αφορά την πολιτική εξωτερικών σχέσεων της Κοινότητας στον τομέα των θαλασσίων μεταφορών, η Επιτροπή έχει επιδιώξει να εξασφαλίσει ελεύθερη πρόσβαση και θεμιτό ανταγωνισμό στην παγκόσμια αγορά, περιλαμβανομένης της περαιτέρω ελευθέρωσης και της περιστολής των ισχυόντων περιορισμών. Η Επιτροπή θα παρουσιάσει επί του θέματος χωριστή ανακοίνωση σχετικά με το θέμα των εξωτερικών σχέσεων στον τομέα των θαλασσίων μεταφορών και επί του τρόπου βελτίωσης του πεδίου δράσης σε αυτόν τον τομέα.

Η Επιτροπή θεωρεί ότι οι ενέργειες που προαναφέρονται θα συνεισφέρουν στον περιορισμό της στρέβλωσης του ανταγωνισμού. Ωστόσο, ενδέχεται να απαιτηθούν επί του παρόντος μέτρα ενίσχυσης για να διατηρηθούν και να αναπτυχθούν οι ναυτιλιακοί κλάδοι της Κοινότητας. Πρέπει να υπενθυμιστεί ότι, σύμφωνα με τη συνθήκη ΕΚ, απαγορεύονται κατ' αρχήν οι κρατικές ενισχύσεις, αλλά η Επιτροπή εξακολουθεί να θεωρεί ότι η σημασία που έχει η διατήρηση και ανάπτυξη του ναυτιλιακού κλάδου για λόγους οικονομικούς και απασχόλησης, καθώς και ο ιδιάζων χαρακτήρας του διεθνούς ανταγωνισμού που αντιμετωπίζει ο κλάδος, μπορούν να αιτιολογήσουν την εφαρμογή αποκλίσεων από αυτήν τη βασική αρχή.

Κατευθυντήριες γραμμές προς το σκοπό αυτό έχουν τεθεί σε ισχύ από το 1989 και η Επιτροπή συζητά επί του παρόντος με τα κράτη μέλη και τον κλάδο αυτόν σχέδιο κειμένου για την αναθεώρηση των κατευθυντηρίων γραμμών. Ενα από τα στοιχεία του σχεδίου αυτού πραγματεύεται τα μέτρα ενίσχυσης που θα αποσκοπούν κατά κύριο λόγο στη μείωση της φορολογίας και άλλων μορφών κόστους και επιβαρύνσεων στα οποία υπόκεινται σκάφη νηολογημένα υπό σημαίες των χωρών της Κοινότητας.